Document ID: 32012R0351

REGOLAMENT TAL-KUMMISSJONI (UE) Nru 351/2012
tat-23 ta' April 2012
li jimplimenta r-Regolament (KE) Nru 661/2009 tal-Parlament Ewropew u tal-Kunsill dwar ir-rekwiżiti għall-approvazzjoni tat-tip għall-installazzjoni ta’ sistemi ta’ indikazzjoni ta’ ħruġ mill-karreġġata f’vetturi bil-mutur
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 661/2009 tal-Parlament Ewropew u tal-Kunsill tat-13 ta’ Lulju 2009 dwar ir-rekwiżiti għall-approvazzjoni tat-tip għas-sikurezza ġenerali ta’ vetturi bil-mutur, il-karrijiet u s-sistemi tagħhom, komponenti u unitajiet tekniċi separati tagħhom (1), u partikolarment l-Artikolu 14(1)(a) u l-Artikolu 14(3)(a) tiegħu,
Billi:
(1)
Ir-Regolament (KE) Nru 661/2009 jistabbilixxi r-rekwiżiti bażiċi għall-approvazzjoni tat-tip ta’ vetturi bil-mutur tal-kategoriji M2, M3, N2 u N3 fir-rigward tal-installazzjoni ta’ sistemi ta’ indikazzjoni ta’ ħruġ mill-karreġġata. Huwa neċessarju li jiġu stabbiliti l-proċeduri speċifiċi, it-testijiet u r-rekwiżiti għal din l-approvazzjoni tat-tip.
(2)
Ir-Regolament (KE) Nru 661/2009 jistipula li l-Kummissjoni tista’ tadotta miżuri li jeżentaw ċerti vetturi jew klassijiet ta’ vetturi tal-kategoriji M2, M3, N2 u N3 mill-obbligu li jinstallaw sistemi ta’ indikazzjoni ta’ ħruġ mill-karreġġata, fejn wara analiżi ta’ spiża/benefiċċju u b’kunsiderazzjoni tal-aspetti tas-sikurezza kollha rilevanti, jirriżulta li l-applikazzjoni ta’ dawk is-sistemi ma tkunx adattata għall-vettura jew għall-klassi ta’ vetturi kkonċernati.
(3)
L-analiżi tal-ispiża/benefiċċju ppruvat li l-applikazzjoni ta’ sistemi ta’ indikazzjoni ta’ ħruġ mill-karreġġata ma’ vetturi semitrejler tal-irmonk tal-kategorija N2 b’massa massima li taqbeż 3,5 tunellati iżda ma taqbiżx 8 tunellati mhix adattata għax din tiġġenera aktar spejjeż milli benefiċċji. Barra minn hekk, huwa meqjus li minħabba l-użu tipiku tagħhom f’kundizzjonijiet speċifiċi tat-traffiku, l-installazzjoni ta’ sistemi ta’ indikazzjoni ta’ ħruġ mill-karreġġata tista’ tiġġenera biss benefiċċji limitati għas-sikurezza għall-vetturi tal-kategorija M2 u M3 tal-Klassi A, Klassi I u Klassi II, u għal karozzi tal-linja artikulati tal-kategorija M3 tal-Klassi A, Klassi I u Klassi II, kif ukoll għal ċerti vetturi għal skop speċjali, vetturi off-road u vetturi b’aktar minn tliet fusien. Dawk il-vetturi għalhekk għandhom ikunu eżentati mill-obbligu li jinstallaw dawk is-sistemi.
(4)
Il-miżuri previsti f’dan ir-Regolament huma skont l-opinjoni tal-Kumitat Tekniku - Vetturi bil-Mutur,
ADOTTAT DAN IR-REGOLAMENT:
Artikolu 1
Kamp ta’ Applikazzjoni
Dan ir-Regolament japplika għal vetturi tal-kategoriji M2, N2, M3 u N3, kif definit fl-Anness II mad-Direttiva 2007/46/KE tal-Parlament Ewropew u tal-Kunsill (2), bl-eċċezzjoni ta’ dawn li ġejjin:
(1)
vetturi semitrejler tal-irmonk tal-kategorija N2 b’massa massima li taqbeż 3,5 tunnellati iżda ma taqbiżx 8 tunellati;
(2)
vetturi tal-kategorij M2 u M3 tal-Klassi A, Klassi I u Klassi II;
(3)
karozzi tal-linja artikulati tal-kategorija M3 tal-Klassi A, Klassi I u Klassi II;
(4)
vetturi off-road tal-kategoriji M2, M3, N2 u N3 kif imsemmija fil-punti 4.2 u 4.3 tal-Parti A tal-Anness II mad-Direttiva 2007/46/KE;
(5)
vetturi għal skop speċjali tal-kategoriji M2, M3, N2 u N3 kif imsemmija fil-punt 5 tal-Parti A tal-Anness II mad-Direttiva 2007/46/KE;
(6)
vetturi tal-kategoriji M2, M3, N2 u N3 b’aktar minn tliet fusien.
Artikolu 2
Definizzjonijiet
Għall-iskopijiet ta’ dan ir-Regolament, għandhom japplikaw id-definizzjonijiet li ġejjin flimkien mad-definizzjonijiet stabbiliti fir-Regolament (KE) Nru 661/2009:
(1)
“Tip ta’ vettura fir-rigward tas-Sistema ta’ Indikazzjoni ta’ Ħruġ mill-Karreġġata” tfisser kategorija ta’ vetturi li ma jvarjawx f’aspetti essenzjali bħal:
(a)
l-isem jew il-marka tal-fabbrika tal-manifattur,
(b)
karatteristiċi tal-vettura li jinfluwenzaw b’mod sinjifikanti l-prestazzjonijiet tas-Sistema ta’ Indikazzjoni ta’ Ħruġ mill-Karreġġata,
(c)
it-tip u d-disinn tas-Sistema ta’ Indikazzjoni ta’ Ħruġ mill-Karreġġata.
(2)
“Karreġġata” tfisser waħda mill-istrixxi lonġitudinali li triq tkun maqsuma fihom (kif muri fl-Appendiċi 1 mal-Anness II).
(3)
“Immarkar viżibbli tal-karreġġata” ifisser disinji mpoġġija b’mod intenzjonali fuq it-truf tal-karreġġata li huma direttament viżibbli mis-sewwieq waqt li qed isuq.
(4)
“Rata ta’ ħruġ” tfisser il-veloċità tal-approach tal-vettura f’angolu rett mal-immarkar viżibbli tal-karreġġata fil-punt meta tinbeda t-twissija.
(5)
“Spazju komuni” ifisser żona fejn jistgħu jintwerew żewġ funzjonijiet ta’ informazzjoni jew aktar, imma mhux b’mod simultanju.
Artikolu 3
L-approvazzjoni tat-tip KE ta’ tip ta’ vettura fir-rigward tal-LDWS
1. Il-manifattur jew ir-rappreżentant tiegħu għandhom jissottomettu l-applikazzjoni għall-approvazzjoni tat-tip KE ta’ vettura lill-awtorità li tapprova t-tip fir-rigward ta’ sistemi ta’ indikazzjoni ta’ ħruġ mill-karreġġata.
2. L-applikazzjoni għandha tkun ippreparata skont il-mudell tad-dokument tal-informazzjoni stabbilit fil-Parti 1 tal-Anness I.
3. Jekk jiġu sodisfatti r-rekwiżiti rilevanti stabbiliti fl-Anness II ma’ dan ir-Regolament, l-awtorità tal-approvazzjoni għandha tagħti approvazzjoni tat-tip KE u toħroġ numru tal-approvazzjoni tat-tip skont is-sistema ta’ numerazzjoni stabbilita fl-Anness VII mad-Direttiva 2007/46/KE.
Stat Membru ma jistax jagħti l-istess numru lil tip ieħor ta’ vettura.
4. Għall-iskopijiet tal-paragrafu 3, l-awtorità tal-approvazzjoni tat-tip għandha toħroġ ċertifikat ta’ approvazzjoni tat-tip KE stabbilit skont il-mudell stabbilit fil-Parti 2 tal-Anness I.
Artikolu 4
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta’ April 2012.

Labels: 7
8